എയര് ഇന്ത്യ വീണ്ടും ടാറ്റയുടെ സുരക്ഷിത കൈകളിലേക്ക് എത്തുന്നു എയര് ഇന്ത്യയെ ടാറ്റയ്ക്ക് കൈമാറിയേക്കുമെന്നു റിപ്പോര്ട്ട്. എയര് ഇന്ത്യ ഏറ്റെടുക്കാനുള്ള ലേലത്തില് ടാറ്റ സണ്സ് ആണ് വിജയിച്ചതെന്നാണ് വിവരം. കേന്ദ്ര ധനമന്ത്രി നിര്മല സീതാരാമന്, വാണിജ്യമന്ത്രി പീയൂഷ് ഗോയല്, വ്യോമയാന മന്ത്രി ജ്യോതിരാദിത്യ സിന്ധ്യ തുടങ്ങിയവര് അടങ്ങുന്ന സമിതിയാണ് ബിഡ്ഡുകള് പരിശോധിച്ചത്. കേന്ദ്ര ആഭ്യന്തര മന്ത്രി അമിത് ഷാ അധ്യക്ഷനായ മന്ത്രിതല സമിതിയാകും കൈമാറ്റം സംബന്ധിച്ചു അന്തിമ തീരുമാനമെടുക്കുക. ടെന്ഡര് വിവരങ്ങള് പുറത്തുവിട്ടിട്ടില്ല. 67 വര്ഷങ്ങള്ക്ക് ശേഷമാണ് എയര് ഇന്ത്യ വീണ്ടും ടാറ്റയുടെ കൈകളിലെത്തുന്നത്. ടാറ്റാ ഗ്രൂപ്പും സ്പെയ്സ് ജെറ്റ് സ്ഥാപകന് അജയ് സിംഗുമായിരുന്നു എയര് ഇന്ത്യയെ സ്വന്തമാക്കാന് രംഗത്തുണ്ടായിരുന്നത്. സര്ക്കാര് നിശ്ചയിച്ച റിസര്വ് തുകയേക്കാള് 3000 കോടി അധികമാണ് ടാറ്റ സമര്പ്പിച്ച ലേലത്തുകയെന്നാണ് റിപ്പോര്ട്ടുകള്. 2007 മുതല് നഷ്ടത്തിലാണ് എയര് ഇന്ത്യ. നിലവില് 60,000 കോടിയുടെ കടബാധ്യതയുണ്ട്. പ്രതിദിനം 20 കോടി രൂപയാണ് കേന്ദ്ര സര്ക്കാരിന് എയര് ഇന്ത്യ കാരണമുണ്ടാകുന്ന നഷ്ടമെന്ന് വ്യോമയാന മുന് മന്ത്രി ഹര്ദിപ് സിങ് പുരി പറഞ്ഞിരുന്നു.